b'\n_START_ARTICLE_\nHOK-Elanto\n_START_SECTION_\nToiminta\n_START_PARAGRAPH_\nVuonna 2013 osuuskaupan liikevaihto oli 1\xc2\xa0916,4 miljoonaa euroa ja HOK-Elanto maksoi j\xc3\xa4senilleen bonusta yhteens\xc3\xa4 71,5 miljoonaa euroa. Lis\xc3\xa4ksi maksettiin osuusp\xc3\xa4\xc3\xa4oman korkoa 1,9 miljoonaa euroa._NEWLINE_Noin 80 prosenttia HOK-Elannon liikevaihdosta on per\xc3\xa4isin Suomessa valmistetuista tuotteista. Sill\xc3\xa4 on Avainlippu-tunnus.\n_START_SECTION_\nToimipaikat\n_START_PARAGRAPH_\nHOK-Elanto toimii Espoon, Helsingin, Hyvink\xc3\xa4\xc3\xa4n, J\xc3\xa4rvenp\xc3\xa4\xc3\xa4n, Keravan, M\xc3\xa4nts\xc3\xa4l\xc3\xa4n, Nurmij\xc3\xa4rven, Tuusulan ja Vantaan alueella, eli p\xc3\xa4\xc3\xa4kaupunkiseudulla (lukuun ottamatta kielellisist\xc3\xa4 syist\xc3\xa4 Varuboden-Oslan alueeseen kuuluvaa Kauniaista) sek\xc3\xa4 Keski-Uudellamaalla. Toimipaikkoja on noin 300:_NEWLINE_P\xc3\xa4ivitt\xc3\xa4istavarakaupat, tavaratalot ja muut liiketoiminnat: ABC, Alepa, Emotion, HOK-Elannon Hautauspalvelu, HOK-Elannon Perunkirjoitustoimisto, Herkku, Kodin Terra, Prisma, S-market ja Sokos._NEWLINE_Ravintolat ja kahvilat: Ale Pub, Amarillo, Amsterdam, Angleterre, Backaksen kartano, BBQ House, Belge, Bravuria, Casa Largo, Chico\xe2\x80\x99s, Coffee Bar, Coffee House, Deli, Dubliner, Food Lab, Hesburger (J\xc3\xa4rvenp\xc3\xa4\xc3\xa4, Jumbo ja Sello), Jyv\xc3\xa4nen, Kaarna, Kaisla, Kappeli, Kitty\xe2\x80\x99s Public House, Kivitorppa, Klubi Hyvink\xc3\xa4\xc3\xa4, Korona, Kuikka, Memphis, Old Hat, Oluthuone, Pickwick Pub, Pivnice, Praha, Presso, Pub 99, Public Corner, Rosso, Rotterdam, Sailor\xe2\x80\x99s, Salve, Sokos Caf\xc3\xa9, Spaghetteria, Sp\xc3\xa5rakoff, Sports Academy, Stone\xe2\x80\x99s, Virgin Oil Co., Vltava, Wanhan Kellari & Grilli, William K., Wok Up ja Zetor._NEWLINE_Center-Inn ravintolat: Gaselli, K\xc3\xb6nig, La Famiglia, Raffaello, Raffaellon Terassi, Sir Eino, Tapas BarCelona\n_START_SECTION_\nHallinto\n_START_PARAGRAPH_\nHOK-Elannon toimitusjohtajana ja hallituksen puheenjohtajana toimii Veli-Matti Liimatainen._NEWLINE_Edustajisto k\xc3\xa4ytt\xc3\xa4\xc3\xa4 HOK-Elannossa j\xc3\xa4senist\xc3\xb6lle kuuluvaa ylint\xc3\xa4 p\xc3\xa4\xc3\xa4t\xc3\xb6svaltaa niiss\xc3\xa4 asioissa, jotka sille on m\xc3\xa4\xc3\xa4r\xc3\xa4tty lain ja s\xc3\xa4\xc3\xa4nt\xc3\xb6jen puitteissa. Edustajiston teht\xc3\xa4viin kuuluu muun muassa p\xc3\xa4\xc3\xa4tt\xc3\xa4\xc3\xa4 osuuskaupan s\xc3\xa4\xc3\xa4nn\xc3\xb6ist\xc3\xa4, vahvistaa edellisen vuoden tilinp\xc3\xa4\xc3\xa4t\xc3\xb6ksen ja p\xc3\xa4\xc3\xa4tt\xc3\xa4\xc3\xa4 ylij\xc3\xa4\xc3\xa4m\xc3\xa4n k\xc3\xa4yt\xc3\xb6st\xc3\xa4 sek\xc3\xa4 valitsee hallintoneuvoston j\xc3\xa4senet ja tilintarkastajat. Lis\xc3\xa4ksi edustajiston j\xc3\xa4senet voivat tehd\xc3\xa4 hallitukselle aloitteita osuuskaupan toimialaan liittyvist\xc3\xa4 asioista. HOK-Elannon j\xc3\xa4senet valitsevat nelj\xc3\xa4n vuoden v\xc3\xa4lein keskuudestaan edustajistoon 60 j\xc3\xa4sent\xc3\xa4 ja saman verran varaj\xc3\xa4seni\xc3\xa4. Edelliset HOK-Elannon edustajistovaalit on j\xc3\xa4rjestetty vuonna 2016._NEWLINE_Hallintoneuvosto edustaa j\xc3\xa4seni\xc3\xa4. Sen teht\xc3\xa4v\xc3\xa4n\xc3\xa4 on valvoa HOK-Elannon hallintoa sek\xc3\xa4 hallituksen ja toimitusjohtajan toimintaa. Lis\xc3\xa4ksi se p\xc3\xa4\xc3\xa4tt\xc3\xa4\xc3\xa4 osuuskunnan keskeisimmist\xc3\xa4 strategioista. Hallintoneuvosto muun muassa vahvistaa osuuskaupan keskeiset strategiat, p\xc3\xa4\xc3\xa4tt\xc3\xa4\xc3\xa4 toiminnan taikka organisaation olennaisista muutoksista sek\xc3\xa4 valitsee osuuskaupan hallituksen ja nimitt\xc3\xa4\xc3\xa4 toimitusjohtajan. HOK-Elannon hallintoneuvostoon kuuluu 18 j\xc3\xa4sent\xc3\xa4, joista kaksi on henkil\xc3\xb6st\xc3\xb6n nime\xc3\xa4mi\xc3\xa4. Hallintoneuvoston j\xc3\xa4senet valitaan kolmeksi vuodeksi kerrallaan._NEWLINE_Hallituksen teht\xc3\xa4v\xc3\xa4n\xc3\xa4 on edist\xc3\xa4\xc3\xa4 HOK-Elannon etua ja hoitaa sen asioita lain, osuuskaupan omien s\xc3\xa4\xc3\xa4nt\xc3\xb6jen, hallintoneuvoston vahvistaman ohjes\xc3\xa4\xc3\xa4nn\xc3\xb6n sek\xc3\xa4 edustajiston ja hallintoneuvoston antamien ohjeistuen ja p\xc3\xa4\xc3\xa4t\xc3\xb6sten mukaisesti. Hallitus vastaa siit\xc3\xa4, ett\xc3\xa4 osuuskaupan liiketoiminta on menestyksellist\xc3\xa4. Hallituksen teht\xc3\xa4viin kuuluu muun muassa p\xc3\xa4\xc3\xa4tt\xc3\xa4\xc3\xa4 osuuskaupan keskeiset strategiat ja tavoitteet, investoinnit, taloudelliset vuositavoitteet ja tarvittavat toimintasuunnitelmat sek\xc3\xa4 johtaa ja valvoa operatiivista liiketoimintaa. HOK-Elannon hallituksessa on toimitusjohtajan lis\xc3\xa4ksi kuusi muuta hallintoneuvoston nimitt\xc3\xa4m\xc3\xa4\xc3\xa4 j\xc3\xa4sent\xc3\xa4. Hallituksen toimikausi kest\xc3\xa4\xc3\xa4 yhden vuoden._NEWLINE_Johtoryhm\xc3\xa4n avustaa toimitusjohtajaa ja hallitusta. Sen tavoitteena on koordinoida ja valmistella hallitukselle annettavia esityksi\xc3\xa4, joita ovat muun muassa osuuskaupan liiketoimintastrategiat, tavoitetasot, toimintasuunnitelmat ja budjetit sek\xc3\xa4 merkitt\xc3\xa4v\xc3\xa4t investointi- ja realisointihankkeet.\n_START_SECTION_\nLahjusvyyhti\n_START_PARAGRAPH_\nVuonna 2017 alkoi oikeudenk\xc3\xa4ynti, jossa HOK-Elannon ep\xc3\xa4ill\xc3\xa4\xc3\xa4n joutuneen Suomen rikoshistorian suurimpiin kuuluvan lahjusvyyhdin uhriksi. HOK-Elannon entisen kiinteist\xc3\xb6johtajan ep\xc3\xa4ill\xc3\xa4\xc3\xa4n ottaneen 797\xc2\xa0000 euron arvoiset lahjukset yhti\xc3\xb6n kumppaneilta vuosina 2005\xe2\x80\x932012. Syytettyin\xc3\xa4 jutussa on 15 ihmist\xc3\xa4 ja Skanska, Forma-Futura, Caverion sek\xc3\xa4 Innovarch. Kaikkiaan kymmenen eri yhti\xc3\xb6t\xc3\xa4 oli tukenut rahallisesti kiinteist\xc3\xb6johtajan tyt\xc3\xa4rten hevosurheiluharrastusta. Syytt\xc3\xa4jien mukaan lahjojen tarkoitus on ollut, ett\xc3\xa4 kiinteist\xc3\xb6johtaja suosisi yrityksi\xc3\xa4 HOK-Elannossa. Puolustuksen mukaan kyse oli tavanomaisesta sponsoroinnista. HOK-Elanto on jutussa asianomistajan eli mahdollisen rikoksen uhrin asemassa.'